《别罗公旦佥宪还任贵州》
明代·张诩

使车明日又西南，尊酒离筵各尽酣。故里流连温旧好，盛时经济见高谈。

近海潮头天外白，入湘山色雨中蓝。相思他日知何限，莫惜逢人数寄缄。

作者简介：（1455—1514）广东南海人，字廷实，号东所。师事陈献章。成化二十年进士。授户部主事，丁忧后，隐居不仕，累荐不起。正德中召为南京通政司参议，谒孝陵而归。其学以自然为宗，求“忘己”、“无欲”，即心观妙，以揆圣人之用。有《白沙遗言纂要》、《南海杂咏》、《东所文集》。